שירי מימון

ביוגרפיה

מימון נולדה וגדלה בקריית חיים שבחיפה. הופיעה לראשונה על במת הפסטיגל ב-1991, כשהייתה בת 10. לאחר הפסטיגל השתתפה בלהקת הילדים "התהילה" והייתה חברה בלהקת הנוער הלאומי, על אף שהייתה חניכה בקן הנוער העובד והלומד בשכונה. למדה בבית הספר תיכון קריית חיים. את שירותה הצבאי עשתה בלהקת חיל האוויר, שם פגשה את המנחה העתידי של "כוכב נולד", צביקה הדר, ששימש כבמאי הופעות הלהקה.
בשנת 2001 השתתפה בצילומי הקליפ של להקת "טיפקס" לשיר "אילו היית". לאחר שירותה הצבאי עברה לאילת, שם גרה ועבדה שנה וחצי כברמנית וזמרת במועדון "אקסייט". טרם השתתפותה ב"כוכב נולד" נרשמה לבית הספר הגבוה לאמנויות הבמה בית צבי, אך ביטלה הרשמתה כשנודע לה על קבלתה לתוכנית.

תחילת הקריירה המוזיקלית

מימון התפרסמה לראשונה כאשר הגיעה לנבחרת תוכנית המציאות "כוכב נולד". במהלך התוכנית שרה את השירים "עטוף ברחמים" של ריטה ובשלב חצי הגמר את "כשאת עצובה" של עמיר בניון. מימון העפילה לגמר התוכנית, בו התחרתה מול נינט טייב ושי גבסו. בגמר הפסידה לנינט טייב, והגיעה למקום השני עם הביצוע לשיר של דנה אינטרנשיונל "דון קיחוטה" שכתב והלחין נינו אורסיאנו.

2004–2006: אלבום בכורה

ב-2004 הוציאה מימון את הסינגל הראשון שלה, "עד שתבין אותי", שכתבה והלחינה הזמרת בתי. בחנוכה באותה השנה שיחקה במחזמר הילדים "מאמא מיה" בתפקיד הראשי.
בשנת 2005 התחרתה בתחרות הקדם-אירוויזיון עם שירה "השקט שנשאר" שכתבו אייל שחר ופיני ארונבייב והלחין ארונבייב, וזכתה במקום הראשון. לאחר הקדם הוציאה את קליפ הבכורה שלה לשיר זה (שהיה בהשראת הסרט "שומר הראש" בכיכובה של ויטני יוסטון). מימון ייצגה עם "השקט שנשאר" את ישראל באירוויזיון 2005 שנערך ב-21 במאי 2005 בקייב שבאוקראינה, והגיעה למקום הרביעי (זהו הדירוג הגבוה ביותר שהגיעה אליו מדינת ישראל בתחרות בשנים 1999–2017). בעקבות ההצלחת השיר נבחרה מימון לייצג את ישראל בפרויקט המוזיקה של חברת EMI שנקרא Global One. סינגל הבכורה מאלבום זה נקרא "תמשיך ללכת", בו התארח הראפר אורטגה.
ביולי 2005 הוציאה מימון סינגל שלישי, "אהבה קטנה", שכתב והלחין דור דניאל וגם לשיר זה צולם קליפ והשיר היה לאחד השירים הבולטים באותה שנה. בתחילת חודש ספטמבר 2005 יצא אלבום הבכורה של מימון, "שירי מימון", האלבום זכה להצלחה מסחרית רבה ובחודש פברואר 2006 קיבלה מימון אלבום זהב, על מכירת 20,000 עותקים מאלבומה. ההענקה נערכה במועדון "זאפה", בהופעת הבכורה שלה, שפתחה את סיבוב ההופעות שלה ברחבי הארץ. חודש לאחר יציאת האלבום, באוקטובר 2005, הוציאה את הסינגל הרביעי, "כמה פעמים" שכתב והלחין רועי לביא. בינואר 2006 הוציאה את הסינגל החמישי והאחרון מאלבום הבכורה, "לאן שלא תלכי" שכתבו רמי קלינשטיין ותמי סטמרי והלחין קלינשטיין.
מימון זכתה בתואר "אשת השנה במוזיקה" בטקס אנשי השנה 2005, ובתואר "זמרת השנה" במצעד הפזמונים העברי השנתי של רשת ג'. השיר "השקט שנשאר" נבחר כשיר השנה. בחנוכה 2005 השתתפה מימון בפסטיגל "גיבורי על", בו שרה שלושה משיריה באלבום: "אהבה קטנה", "השקט שנשאר" ו"לאן שלא תלכי".

2007–2008: אלבום שני ואלבום בינלאומי

ב-10 בדצמבר 2007 הוציאה מימון את הסינגל הראשון מתוך אלבומה השני, "יותר טוב לסלוח" שכתב אבינועם חי שמחי והלחין עידו רצון, לו צולם גם קליפ. האלבום השני, "רגע לפני ש..." יצא ב-10 בינואר 2008. ב-4 בפברואר 2008 יצא הסינגל השני מתוך האלבום, "כשהלכת", שכתבה מימון והלחין חזי שקד. ב-26 במרץ יצא הסינגל "תאהבי קצת את עצמך", וב-24 ביוני יצא הסינגל "ורציתי שתדעי", לו צולם גם קליפ שעורר ביקורות רבות עקב נשיקה בין מימון לבין בת אחרת.
בחודש ספטמבר 2008 זכתה מימון בתואר זמרת השנה מטעם ערוץ הילדים, בטקס נבחרי הילדים, ומטעם ראש 1. בין החודשים דצמבר 2008 לינואר 2009 השתתפה מימון בפסטיגל, בו היא שרה את שיר הנושא, "תפוס ת'פסטיגל", שיר בחלקו הראשון של המופע, "אשיר לך" שאיתו זכתה במקום השני, ואת "חלק ממך" בחלקו השני של המופע. בחודש אוגוסט 2009 שיתפה מימון פעולה עם הדי - ג'יי סקאזי, והוציאה יחד איתו סינגל בשם "אני ארדוף אותך".
בינואר 2008, במקביל לאלבום הישראלי השני של מימון, הוקלט אלבום בינלאומי בשם "Standing on My Own". אותו היא השיקה באותו הזמן של האלבום הישראלי, על אף שהוא לא יצא לחנויות בארץ ובעולם ונגנז מאוחר יותר. מימון התמודדה בתואר "Favorite Act" של טקס EMA האירופאי של ערוץ MTV בנובמבר 2008. זוהי הפעם הראשונה בה אמן ישראלי התמודד והשתתף בטקס זה. ב-4 בנובמבר יצא לתחנות הרדיו השיר אותו שרה מימון בטקס, שיר חדש שהוקלט במיוחד למאורע, שנקרא "חלק ממך". את השיר כתבו מימון, דור דניאל ומיכל בכר והלחין דור דניאל. לשיר גם הופקה גרסה אנגלית שאותה ביצעה מימון בטקס - "Now That You're Gone". את המלים באנגלית כתבו איתי בן חורין וג'וש סניידר, עם עיבוד והפקה של תומר בירן. בטקס הגיעה מימון אל המקום השלישי בקטגוריה.

2009–2012: אלבום ומופע משותף

בחודש דצמבר 2009, הודיעה מימון על שיתוף פעולה עם הזמר שמעון בוסקילה, והעלתה איתו מופע משותף שהכיל הן שירים שלה והן של בוסקילה. לכבוד המופע נכתב שיר חדש בשם "גשם שיבוא", שהלחין בוסקילה למילים של דידי שחר. השיר יצא כסינגל ונכלל במופע המשותף. המופע רץ ברחבי המדינה מחודש מרץ 2010, מעל ל-300 פעמים. סינגל נוסף מהמופע שיצא בחודש אוגוסט הוא גרסתם של מימון ובוסקילה לשיר "שיר תקווה", שאותו הלחין בוסקילה במקור למירי מסיקה.
לרגל 90 שנים להקמתה של קרן היסוד לקח הארגון את מימון כפרזנטורית במסע פרסום ברחבי דרום אמריקה, ובכך מימון הופיעה בשנת 2010 ברחבי דרום-אמריקה עם שיריה, שירים נוספים בעברית (כדוגמת "ירושלים של זהב" ו"התקווה") וקאברים לשירים בספרדית (בהם שירים של מרסדס סוסה), בארגנטינה (ב"גראן רקס" כדוגמה), בברזיל, אורוגוואי ועוד.
ב-31 במרץ 2011 הוציאה מימון אלבום הופעה חיה במסגרת המופע עם שמעון בוסקילה, שכלל כ-16 שירים מתוך הופעה שהוקלטה ברדינג 3 בדצמבר. לרגל צאת האלבום, יצא סינגל נוסף מהמופע, "עד סוף העולם", שאותו הלחין בוסקילה במקור לחיים משה ויואב יצחק למילותיו של יוסי גיספן. ב-2 ביוני, 10 בספטמבר 2011 וב-16 ביוני 2012 הופיעו השניים בתיאטרון קיסריה, מול 3,500 צופים.
ב-1 באוגוסט הוציא הצמד סינגל נוסף, שיר חדש שכתב מיכאל וקנין ללחן של שמעון בוסקילה, "ימים מאושרים". בספטמבר זכה האלבום המשותף למעמד אלבום זהב, לאחר שנמכר במעל 30,000 עותקים. הצמד זכה גם בתואר "הרכב השנה" לשנת תשע"א ברוב תחנות הרדיו בארץ, ביניהן גם גלגלצ ורשת ג'. ב-15 במאי 2012, יצא סינגל חמישי ואחרון מהמופע, "כמה אהבה" לרגל סיום ההופעות המשותפות, שלווה בקליפ מסע. בתאריך 27 בינואר 2013 זכה האלבום למעמד אלבום פלטינה. במקביל השתתפה מימון באלבומו של מתי כספי "נפש תאומה", וחידשה יחד איתו את הדואט "סמבה לשניים".

2012–2014: אלבום חמישי וסיבוב הופעות רביעי

ב-30 באוגוסט 2012 יצא אלבום הסולו השלישי של מימון, "שלג בשרב". קדמו לו הסינגלים "שלג בשרב" שיצא ב-6 ביוני (שהלחין תומר הדדי למילותיו של יואב גינאי) ו"מחכה שתשוב" (שכתב והלחין מורן גמליאל) שיצא ב-24 ביולי, והקליפ שלו יצא ב-30 באוגוסט. לאחר צאת האלבום, יצא הסינגל השלישי, "בסוף יום" (שכתב והלחין עידן רייכל) ב-9 בספטמבר. הסינגל הרביעי, "לאישה שהייתה", שכתב נועם חורב ללחן של שי זיו, יצא ב-11 בנובמבר והסינגל החמישי והאחרון, "כמה את יפה", שכתב והלחין קובי אפללו יצא ב-5 בפברואר 2013. ב-12 ביוני 2013, יצא סינגל נוסף למופע המשותף של שירי מימון ושמעון בוסקילה (השישי במספר), "תמיד איתי", שכתבו סהר חגי ומיכאל וקנין ללחן של בוסקילה. הסינגל יצא לקדם מסע הופעות נוסף של הצמד. כעבור שבועיים מצאתו, הגיע למקום השלישי במצעד של רשת ג' והוביל את מצעד ההשמעות השבועי.
בינואר 2014, התארחה מימון בשיר "לראות הפוך", באלבום "לב חופשי" של הזמר מוקי.
במרץ 2014 החלה מימון בסיבוב הופעות חדש, עליו זכתה למחמאות ותשבחות רבות מצד המבקרים. בסוף אותה שנה, אף זכתה בתואר "המופע הישראלי של השנה", מטעם עכבר העיר.

2014–הווה: סינגלים לקראת אלבום שישי

ב-21 באוגוסט 2014 הוציאה מימון סינגל חדש, "מי שפוי מי משוגע", אותו כתב נעם חורב ללחן של שמעון בוסקילה, וב-16 בספטמבר יצא הקליפ לשיר, בבימויו של עמית עיני. 
ב-25 בינואר 2015 הוציאה מימון את הסינגל "זכוכיות", אותו כתב והלחין דור דניאל. השיר היה לשיר העשירי המושמע ביותר באותה שנה, וכן הגיע למקום העשירי במצעד השנתי של רשת ג' ולמקום ה-28 במצעד השנתי של גלגלצ. ב-23 ביולי הוציאה את הסינגל "אוויר", אשר הלחינה מורן דוד למילותיו של נעם חורב.
ב-26 בינואר 2016 הוציאה מימון סינגל קאבר ל-"Chandelier" של הזמרת סיה, לאחר שנבחר על ידי מעריציה של מימון ברשתות החברתיות. הסינגל הוקלט בהופעה חיה וזכה לביקורות חיוביות ואוהדות ממבקרי מוזיקה ומהקהל. בדצמבר 2016 נבחרה להוביל את קמפיין "רוצה. שווה. יכולה" של ערוץ הילדים לשוויון זכויות ולהעצמה נשית בקרב ילדים וילדות, ובמסגרתו ביצעה את שיר הקמפיין "תאמיני לי", שנכתב על ידי נועם חורב והולחן על ידי מורן דוד.
ב-6 בספטמבר 2017 הוציאה מימון את הסינגל "יש לי הכל", שכתב נועם חורב והלחין אלנתן שלום, וב-23 באוקטובר יצא הקליפ לשיר, שבוים על ידי קובי פלשמן. ב-2 בדצמבר 2017 הופיעה מימון עם הדיג'יי והיוצר קייגו בהופעתו בישראל, וביצעה את It Ain't Me.
ב-11 בינואר 2018 הוציאה מימון את הסינגל "אחותי". לסינגל לווה קליפ, שבוים על ידי קובי פלשמן, בו היא מופיעה עם אחותה הגדולה.
בקליפ משתתפות אחיות נוספות, אשר נבחרו על ידי מימון עצמה, לאחר שביקשה מעוקביה ברשתות החברתיות לשלוח אליה סיפורים וחוויות בין אחיות.
ב-22 במאי 2018 הוציאה מימון את הסינגל "ככה פשוט". לסינגל לווה קליפ שצולם בטייק אחד, ללא איפור, ללא פוטושופ וללא משחקי תאורה.
ב-13 באוגוסט הוציאה את הסינגל "אהבה מקוללת". בסמוך לכך, כתבה והלחינה עם אבי אוחיון את השיר "כבר סלחתי", שנכלל באלבומה ה-3 של נסרין קדרי, לומדת ללכת.
ב-12 במרץ הוציאה שירי מימון את הסינגל "נשימה". שכתבה הדס כהן והלחינה מורן דוד. עם השיר בא קליפ מפואר וחדיש שהפיקו ועיבדו רובי פאייר ועידו נמר.

קריירת משחק והנחיה

ב-2004 השתתפה מימון במחזמר "מאמה מיה!" והצטרפה לצוות המנחים של תוכנית הטלוויזיה "אקזיט" לצד עפר שכטר, מלי לוי, יעל גולדמן ואסי עזר.
במרץ 2006 החלו שידורי הטלנובלה "ילדות רעות" בערוץ המוזיקה 24, בה גילמה מימון את דמותה של מאיה גולד, זמרת מוכשרת בחברת התקליטים "מונוקול", המנסה לשמור על מעמדה ועל זוגיותה המסובכת תוך ניסיון לטפל באחיה שמכור לסמים. בנוסף שיחקה בסרט "NO אקזיט" ביחד עם מנחי התוכנית "אקזיט" בקיץ 2006. במאי 2006 עלה בתיאטרון הבימה מחזמר המבוסס על הסרט "הלהקה" בהשתתפותה של מימון. במחזמר גילמה את דמותה של נעה, אותה גילמה בסרט דפנה ארמוני. המחזמר זכה לתשבחות רבות, ולמעלה ממאה אלף צופים צפו בו. המחזמר ירד מהבמה בחודש נובמבר 2007 לאחר כ-200 הצגות.
ב-8 במרץ 2011 הנחתה מימון את הקדם-אירוויזיון לצד אקי אבני.
מימון השתתפה 4 פעמים בפסטיגל - פעם אחת כאחת מילדי הפסטיגל בשנת 1991, ככוכבת אורחת בשנת 2005 ופעמיים כדמות ראשית - ב-2008 (בו זכה השיר אותה ביצעה, "אשיר לך" במקום השני בתחרות) וב-2012. בשלוש הפעמים מימון ביצעה את שיר הנושא של הפסטיגל, ואת שיריה בחלקו השני.
במאי 2013 החלה לשמש כשופטת בתוכנית "אקס פקטור ישראל" המשודרת בערוץ 2, והייתה המנטורית של נבחרת הבוגרים בעונה הראשונה, והמתמודדת מקבוצתה רוז פוסטאנס זכתה במקום הראשון בתחרות. בדצמבר 2013 השתתפה במחזמר לחג החנוכה "אלאדין ויסמין", יחד עם הראל סקעת ואלי יצפאן, ובו גילמה את יסמין.
ב-2015 השתתפה בעונה השנייה של "אקס פקטור ישראל", והייתה המנטורית של נבחרת הבנות, והמתמודדת מקבוצתה אנה טימופיי הגיעה למקום השלישי בתחרות. בספטמבר 2015, החלה מימון לגלם את אווה פרון בהצגה "אוויטה" של תיאטרון "הבימה", לצד אקי אבני ורן דנקר. בסוף אותה שנה זכתה ההצגה בתואר "הצגת השנה" מטעם עכבר העיר. באוקטובר 2016 קיבלה מימון את פרס שחקנית השנה ע"ש אלה דן, בטקס השנתי של תיאטרון "הבימה", על משחקה בהצגה "אוויטה". מימון השתתפה בהצגה כ-200 פעמים, עד שירדה במרץ 2017.
בין החודשים אוקטובר 2017 לפברואר 2018 השתתפה מימון בעונה השלישית של "אקס פקטור ישראל", בתור המנטורית של נבחרת הבנות.
מימון לוהקה לתפקיד הראשי במחזמר "שיקגו" בברודוויי, ומילאה אותו במשך שבועיים מה-21 בספטמבר 2018. המחזמר בכיכובה יעלה גם בישראל, מה-7 במרץ עד ל-11 במרץ 2019 בהיכל התרבות בתל אביב. ב-28 ביוני 2018 פורסם שמימון עזבה את תפקידה כשופטת בתוכנית "אקס פקטור ישראל" כדי לעבור לשפוט בתוכנית של הערוץ המתחרה, "הכוכב הבא לאירוויזיון".
ב-2019 הופיעה בתפקיד ראשי בסרטם של גיא עמיר וחנן סביון "מחילה" וגם שרה את שיר פסקול הסרט "לשוב הביתה".

חיים אישיים

ב-25 באוקטובר 2011 נישאה ליוני רג'ואן. באפריל 2013 נולד בנם הבכור איתי רג'ואן. וביוני 2017 נולד בנם השני עילאי רג'ואן. מתגוררת בתל מונד.